Mwendo wa saa mbili na ushei, lango la tarabe lilifunguliwa taratibu. Ni mara chache sana ambapo Gangara aliweza kuiona sehemu ya nje ya lango hili. Awali, aliliona pale tu walipopelekwa pamoja na wafungwa wenzake, chini ya ulinzi mkali, ama kuenda kunadhifisha mji au kushiriki shughuli nyinginezo kama walivyohitajika. Lango hili limemdhibiti kwa nusu mwongo sasa japo kwa Gangara, hii ni miongo mitano! Lakini leo, imesibu kuwa hauchi hauchi kunakucha. Wake umekucha che! na kumwangazia waa! Kwa nuru ya uhuru.

Kumbukumbu za Gangara zilimregesha katika siku zake za kisogoni, akakumbuka akiwa danga la mwana katika shule ya msingi ya Maarifa. Wavyele wake walalahai, walijifunga mkanja mwanao akapata hiki na kile, mradi aweze kujitegemea na kuwa taa iwapo yatakuwa majaliwa. Siku zote Gangara akiahidi kuinamia cha mvunguni na kuibuka na mzo wa maarifa.

Katika mwaka wake wa saba katika shule ya msingi, Gangara aliwapata mahabubu watundu akanolewa akapata. Kufumba na kufumbua, akajipata ameabiri dau la mihadarati. Kila siku, wavyele wake walisikika wakilaani kwamba fulusi zao zilitoweka kimiujiza. Ambalo hawakujua ni kwamba njenje zao zilitumika kugharamia starehe za mwana wao. Baadhi ya vitu vya thamani aidha vilianza kuota mbawa kiajabuajabu.

Baada ya kushauriana, wavyele walikata shauri la kutolewa fedha chumbani. Gangara alipohojiwa alikula mori na kuanza kuwakaripia wavyele wake. "Hivi mmenikosea thamani kiasi cha kuniita pwagu. Tazameni mlivyonitelekeza. Hata masrufu hamnipi tena. Mbona mlinizaa kuja kunitesa? â€œAlisaili kwa uchungu.

Mama mtu alipojaribu kumtuliza mwanawe alifunguliwa mfereji wa matusi akapigwa na mughma. Hakuamini masikio yake. â€œHuyu ni yule mwanangu niliyemzaa, nikamwamisha na kumchuchia? Leo hii anathubutu kunisagua kiasi hiki? Ama kweli, ivushayo ni mbovu. Hapo alilia hadi kifua kikalowana kabisa kwa machozi.

Jioni iyo hiyo Gangara aliwasimulia wenzake masaibu yake wakamsikitikia sana. Siku iyo hiyo walikula njama kutorokea mjini. Walipofika huko, walitumia akali ya fulusi waliyokuwa nayo kununulia mihadarati na kushiriki anasa. Walichosahau ni kuwa chovyachovya humaliza buyu la asali.

Pesa zilipotindika waliamua kuingilia uhalifu ili kukidhi mahitaji yao. Awali walivamia gereji moja na kuiba vipuri vya magari. Baadaye waliviuza kwa bei ya kutupa na kuendesha maisha yao. Ujanja wao uliishia jangwani usiku mmoja waliponaswa na polisi walioshika doria. Hawakuweza kueleza walikotoka usiku huo wala walikopata vipuri vya magari. Basi walinda usalama wakajijazia. Visa vya wizi wa vipuri vilikuwa vimeshamiri mkoani humo.

Hatimaye Gangara na wenzake walifunguliwa mashtaka na kuhukumiwa. Gangara mwenyewe hakuona haja ya kukata rufaa. Ushahidi dhidi yake haukuwa na ati-ati. Wenzake walishindwa kuvumilia mateso gerezani wakasalimu amri. Mmoja wao aliugua na kukata kamba. Mwenzake naye alishiriki mapigano akaangamizwa na mfungwa mwenzake. Kwa Gangara, ilikuwa heri nusu ya shari kuliko shari kamili.

Wakati huu, Gangara aliona jambo moja tu. Alitaka kuwaona wavyele wake awaangukie miguuni na kulia kama mtoto mdogo. Alitamani afike kama yule Mwana Mpotevu na kuomba radhi zao. Tayari , machozi ya majonzi yalikuwa yakimdondoka ndo ndo ndo! 

Question: Gangara alikuwa nani katika jamii?
Answer: Mfungwa